Nadine Ibrahim (an haife ta a tsakanin shekarun 1993/1994 ) ita daraktar fim ce 'yar Nijeriya. Ibrahim Nadine haifaffiyar garin kaduna ce kuma ta tashi acikin musulunci. Mahaifiyarta, Amina J. Mohammed tsohuwar ministar muhalli ce ta Najeriya. Tun tana ƙarama, ta ke da sha'awar shirya labari da shirya fim maimakon sauran darussa na ilimin karatun boko. Ta koma zuwa kasar Burtaniya daga Najeriya a lokacin tana da shekara 14 kuma ta yi karatun aikin jarida da harkar fim a Jami'ar Gloucestershire. Daga cikin ayyukan ta sun hada da, ta yi aiki akan ayyukan Majalisar Dinkin Duniya da kuma fina-finai na labaran gaskiya. Ibrahim Nadine itace mataimakiyar furodusa na Hakkunde, shiri game da wani dan Kudancin Najeriya wanda ya fuskanci al'adun Arewacin Najeriya a karonsa na farko. An fitar da gajeren fim dinta na Through Her Eyes a cikin shekara ta 2017. Shirin ya kunshi labari akan wata yarinya Azeeza, 'yar shekara 12 da aka sace kuma ta zama 'yar kunar bakin wake. Fim din ya kai matakin kusa da na karshe a gasan na bikin Los Angeles Cinema Festival kuma an zabe shi a cikin jerin gajerun fina-finai na African International Film Festival.